P9_TA(2021)0427

Защита на работниците от азбест

Резолюция на Европейския парламент от 20 октомври 2021 г. съдържащ препоръки към Комисията относно защитата на работниците от азбест (2019/2182(INL))

(2022/C 184/03)

Европейският парламент,

— като взе предвид член 225 от Договора за функционирането на Европейския съюз (ДФЕС),

— като взе предвид членове 152 и 154 от ДФЕС относно ролята и консултациите със социалните партньори,

— като взе предвид член 153, точки 1 и 2 от ДФЕС,

— като взе предвид член 192, точки 1, 3, 4 и 5 от ДФЕС,

— като взе предвид член 194, параграф 2 от ДФЕС,

— като взе предвид член 114, параграф 1 от ДФЕС,

— като взе предвид член 168 от ДФЕС,

— като взе предвид член 169, параграф 3 от ДФЕС,

— като взе предвид Директива 2009/148/ЕО на Европейския парламент и на Съвета от 30 ноември 2009 година относно защитата на работниците от рискове, свързани с експозиция на азбест по време на работа (1),

— като взе предвид Директива 2010/31/ЕС на Европейския парламент и на Съвета от 19 май 2010 г. относно енергийните характеристики на сградите (2),

— като взе предвид Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (3),

— като взе предвид Директива 2004/37/ЕО на Европейския Парламент и на Съвета от 29 април 2004 г. относно защитата на работниците от рискове, свързани с експозицията на канцерогени или мутагени по време на работа (шеста специална директива по смисъла на член 16, параграф 1 от Директива 89/391/ЕИО на Съвета) (4),

— като взе предвид Европейския стълб на социалните права, обявен на 17 ноември 2017 г. съвместно от Европейския парламент, Съвета и Комисията,

— като взе предвид съобщението на Комисията от 4 март 2021 г., озаглавено „План за действие на Европейския стълб на социалните права“ (COM(2021)0102),

— като взе предвид своята резолюция от 14 март 2013 г. относно свързаните с азбест заплахи за здравето на работното място и перспективите за премахване на всичкия съществуващ азбест (5),

— като взе предвид практическите насоки на Комисията за информиране и обучение на работниците, участващи в дейности по отстраняване или поддръжка на азбеста (2012 г.),

— като взе предвид съобщението на Комисията от 6 юни 2014 г. относно стратегическа рамка на ЕС за здравословни и безопасни условия на труд за периода 2014–2020 г. (COM(2014)0332),

— като взе предвид доклада на Комисията от ноември 2015 г., озаглавен „Оценка на практическото прилагане на директивите на ЕС за здравословни и безопасни условия на труд (OSH) в държавите — членки на ЕС,

— като взе предвид становището на Европейския икономически и социален комитет от 15 май 2019 г., озаглавено „Работа с азбест в областта на енергийното саниране“,

— като взе предвид становището на Европейския икономически и социален комитет от 18 февруари 2015 г., озаглавено „Премахване на азбеста в ЕС“,

— като взе предвид своята резолюция от 10 март 2021 г. относно прилагането на Регламент (ЕС) № 305/2011 за определяне на хармонизирани условия за предлагането на пазара на строителни продукти (Регламент за строителните продукти) (6),

— като взе предвид своята резолюция от 10 юли 2020 г. относно стратегията за химичните вещества с цел устойчивост (7),

— като взе предвид съобщението на Комисията от 14 октомври 2020 г., озаглавено „Стратегия за устойчивост в областта на химикалите. Към нетоксична околна среда“ (COM(2020)0667),

— като взе предвид заключенията на Съвета от 12 март 2021 г., озаглавени „Стратегията на Съюза за устойчивост в областта на химикалите: време за действие“,

— като взе предвид съобщението на Комисията от 14 октомври 2020 г., озаглавено „Вълна на саниране за Европа — екологизиране на нашите сгради, създаване на работни места, подобряване на качеството на живот“ (COM(2020)0662),

— като взе предвид съобщението на Комисията от 3 февруари 2021 г., озаглавено „Европейски план за борба с рака“ (COM(2021)0044),

— като взе предвид съобщението на Комисията от 11 март 2020 г., озаглавено „Нов план за действие относно кръговата икономика. За по-чиста и по-конкурентоспособна Европа“ (COM(2020)0098),

— като взе предвид съобщението на Комисията от 28 октомври 2015 г., озаглавено „Осъвременяване на единния пазар: повече възможности за гражданите и предприятията“ (COM(2015)0550),

— като взе предвид съобщението на Комисията от 1 юли 2020 г., озаглавено „Европейска програма за умения за постигане на устойчива конкурентоспособност, социална справедливост и издръжливост“ (COM(2020)0274),

— като взе предвид научния доклад на Европейската агенция по химикали (ECHA) от 1 февруари 2021 г. за оценка на граничните стойности за азбест на работното място,

— като взе предвид доклада на Комисията от септември 2020 г., озаглавен „Борба с раковите заболявания: мисията възможна“,

— като взе предвид препоръките на Световната здравна организация от март 2014 г., изложени в информационния документ „Премахване на свързаните с азбеста заболявания“,

— като взе предвид Целите за устойчиво развитие на Организацията на обединените нации, и по-специално цел 3 относно правото на здравословен живот и благосъстояние,

— като взе предвид членове 47 и 54 от своя Правилник за дейността,

— като взе предвид становищата на комисията по околна среда, обществено здраве и безопасност на храните и на комисията по вътрешния пазар и защита на потребителите,

— като взе предвид доклада на комисията по заетост и социални въпроси (A9-0275/2021),

А. като има предвид, че при определянето и осъществяването на всички политики и действия на Съюза се осигурява висока степен на закрила на човешкото здраве;

Б. като има предвид, че азбестът причинява между 30 000 и 90 000 смъртни случая годишно в Съюза;

В. като има предвид, че най-често срещаното професионално раково заболяване е ракът на белите дробове, който представлява между 54 % и 75 % от професионалните ракови заболявания, и като има предвид, че азбестът е основната причина за рака на белите дробове (45 %) (8); като има предвид, че експозицията на азбест в съчетание с употребата на тютюн увеличава значително риска от развитие на рак на белите дробове (9);

Г. като има предвид, че Международната агенция за изследване на рака (IARC) призна азбеста за доказан канцероген (група 1), отговорен за рака на белите дробове и мезотелиома, както и за рака на ларинкса и на яйчниците; като има предвид, че следва да се насърчават научните изследвания в областта на други ракови заболявания, причинени от азбест, както и в областта на други неракови заболявания (10); като има предвид, че сред части от населението, изложени на много ниски нива на въздействие на азбестови влакна, включително хризотилни влакна, е установен увеличен риск от рак; като има предвид, че азбестът може да причини други незлокачествени белодробни и плеврални нарушения, включително плеврални плаки, плеврално удебеляване и доброкачествен плеврален излив;

Д. като има предвид, че азбестът е забранен в Съюза от 2005 г. насам; като има предвид, че някои държави членки забраниха азбеста още през 80-те години на ХХ век; като има предвид, че държавите членки трябва да гарантират, че азбестовите влакна са напълно премахнати в най-кратък срок; като има предвид, че естеството и степента на използване на азбест се различават значително в отделните държави членки;

Е. като има предвид, че в Регламент (ЕО) № 1907/2006 на Европейския парламент и на Съвета (11) („Регламент REACH“) се посочва, че се забраняват производството, продажбата и употребата на азбестови влакна и продукти, съдържащи умишлено добавени такива влакна, и като има предвид, че Регламент (ЕС) 2016/1005 (12) за изменение на приложение XVII към Регламента REACH има за цел да гарантира пълното постепенно премахване на азбестови продукти в държавите членки до 1 юли 2025 г.;

Ж. като има предвид, че азбестът е силно опасен канцерогенен агент, използван в целия свят в строителството и в други материали в много области от ежедневието; като има предвид, че много различни групи са изложени на риск от експозиция на азбест, включително работници в строителния и ремонтния сектор, минното дело, управлението на отпадъците, пожарникарите, както и собствениците на жилища и наемателите; като има предвид, че най-вредните последици за здравето от вдишването на азбестови влакна и свързаните с азбеста заболявания могат да отнемат до 40 години, преди да се проявят; като има предвид, че се очаква броят на случаите в Съюза да достигне своя връх около 2025 г. (13);

З. като има предвид, че въпреки съществуващите разпоредби на равнището на Съюза и на национално равнище, много на брой случаи на свързани с азбеста заболявания твърде често не биват признавани за професионално заболяване и поради това жертвите не отговарят на условията за обезщетение, свързано с работата, което увеличава физическото страдание от болестта; като има предвид, че синдикалните организации и сдруженията, представляващи жертвите, играят важна роля за подпомагане на жертвите на професионални заболявания в процедурите за признаване и исковете за обезщетение;

И. като има предвид, че управлението на азбеста в сградите, включително изоставените сгради, и неговото безопасно отстраняване изискват пълното отчитане на здравето и безопасността на работното място, във връзка с плана на Съюза за подобряване на топлинната изолация на неговата архитектурна среда с оглед на икономиите на енергия и превръщането на Европа в първия неутрален по отношение на климата континент до 2050 г.; като има предвид, че санирането на сгради с цел повишаване на енергийната ефективност често включва боравене с материали като покриви, стени или електрически инсталации, които могат да съдържат азбест, ако тяхното строителство предхожда разпоредбите на равнището на Съюза и на национално равнище, с които се забранява използването на азбест; като има предвид, че значителна част от съществуващата архитектурна среда в Съюза е на повече от 50 години; като има предвид, че влошаването на сградния фонд на Съюза увеличава риска от риска от експозиция в околната среда, което представлява заплаха за множество различни групи от населението и което по-специално би могло да доведе до повече случаи на мезотелиома; като има предвид, че сред населението, живеещо в близост до промишлени обекти, са наблюдавани заболявания, свързани с азбеста; като има предвид, че последиците за здравето от експозиция на околната среда до голяма степен се подценяват (14); като има предвид, че експозицията на азбест в околната среда може да достигне нива на професионална експозиция; като има предвид, че са необходими повече изследвания на рисковете, свързани с азбеста, посредством такива пътища, свързани с околната среда;

Й. като има предвид, че депонирането на азбестови отпадъци в депа не е жизнеспособно дългосрочно решение, тъй като отпадъците ще трябва да бъдат третирани от бъдещите поколения, тъй като азбестовите влакна са практически неразрушими с течение на времето; като има предвид, че освобождаването на азбестови влакна в околната среда следва да се избягва; като има предвид, че е необходимо разработването на икономически ефективни методи за инертизация на отпадъците, съдържащи азбест, за дезактивиране на активните азбестови влакна и за превръщането им в материали, които не представляват риск за общественото здраве;

К. като има предвид, че следва да се насърчават научните изследвания и иновациите с цел подобряване на проверката за азбест, идентифицирането на други свързани с азбеста ракови заболявания, различни от рака на белите дробове и мезотелиомите, техниките за безопасно отстраняване, управлението на отпадъците и безопасността на обитателите на сгради и на изложените на риск работници, включително технология за предупреждение и откриване на азбест в реално време;

Л. като има предвид, че съгласно член 191, параграф 1 от ДФЕС политиката на Съюза в областта на околната среда допринася за постигането на цели като защита на човешкото здраве, защита и подобряване на качеството на околната среда, насърчаване на разумното и рационално използване на природните ресурси и насърчаване на международно равнище на мерки за справяне с регионални или световни проблеми на околната среда;

М. като има предвид, че съгласно член 191, параграф 2 от ДФЕС, политиката на Съюза в областта на околната среда трябва да се основава на принципа за предпазливост и на принципите за предприемане на превантивни мерки, за приоритетно отстраняване на щетите, причинени на околната среда, още при източника и за прилагане на правилото „замърсителят следва да плати“;

Н. като има предвид, че член 37 от Хартата на основните права на Европейския съюз изисква високото равнище на опазване на околната среда и подобряването на нейното качество да бъдат включени в политиките на Съюза и гарантирани в съответствие с принципа за устойчиво развитие;

О. като има предвид, че правото на безопасна, чиста, здравословна и устойчива околна среда вече е всеобщо признато право, като през последните няколко години броят на държавите, които го признават, се е увеличил и повече от 155 държави признават това право или отделни елементи от него в своите национални правни системи;

П. като има предвид, че според Европейската агенция по химикали (ECHA) азбестът е канцероген без определен праг на въздействие; като има предвид, че съществуващата задължителна гранична стойност на професионална експозиция (OELV) за азбест е 0,1 влакна/cm3 като 8-часова средно претеглена във времето стойност; като има предвид, че Комитетът за оценка на риска на ECHA е подготвил становище за намаляване на задължителните гранични стойности на професионална експозиция за азбест; като има предвид, че експозицията следва винаги да се намалява дотолкова, доколкото това е технически възможно, особено когато не съществува безопасен праг; като има предвид, че вследствие на това следва да бъде направен преглед на OELV, за да се вземе предвид най-новото научно и техническо развитие, и съответно тази гранична стойност да бъде преразгледана;

Р. като има предвид, че 80 % от професионалните ракови заболявания, признати в държавите членки, са свързани с азбеста; като има предвид, че 98 % от разходите за човека, включително въздействието върху качеството на живот и семействата на работниците, се поемат от работниците; като има предвид, че според оценките разходите, свързани с професионалните ракови заболявания в Съюза, възлизат на между 270 и 610 милиарда евро годишно, или между 1,8 % и 4,1 % от БВП (15); като има предвид, че действията за засилване на политиките за предотвратяване на лошото здравословно състояние са от решаващо значение, за да се гарантира, че работниците и техните семейства са в състояние да се радват на по-здравословен начин на живот;

С. като има предвид, че азбестът е широко използван в помещенията за живеене и представлява риск за здравето; като има предвид, че правото на подходящо жилищно настаняване, чието определение включва защита срещу заплахи за здравето, е признато като право на човека и като ключово за справяне с неравнопоставеността в здравеопазването от страна на международните организации и държавите членки; като има предвид, че безопасното отстраняване на азбеста ще допринася за гарантирането на качествени жилища за всички, по-специално за собствениците и живеещите под наем с ниски доходи, чиито жилищни условия са се влошили през последните десетилетия;

Т. като има предвид, че безопасното отстраняване на азбеста не следва да се използва като претекст за практики като изгонването на наематели на основание, че техните домове трябва да бъдат санирани;

У. като има предвид, че въвеждането на изисквания за безопасното отстраняване на азбеста трябва да бъде социално справедливо и трябва да бъде придружено от подходящи мерки за подпомагане на собствениците на сгради да финансират необходимото саниране, както и от съпътстващи мерки за изграждане на капацитет за малките и средните предприятия (МСП), извършващи строителни работи; като има предвид, че в същото време средствата на Съюза в рамките на „Вълната на саниране за Европа“, посочена в съобщението на Комисията от 14 октомври 2020 г. („вълната за саниране“), следва да бъдат гарантирани за бенефициентите, които спазват разпоредбите на Съюза и националните разпоредби, чиято цел е защитата на работниците от експозиция на азбест;

Ф. като има предвид, че азбест все още се среща в много административни сгради, училища, жилища, инфраструктура, съоръжения за обществен транспорт и водоснабдителни мрежи; като има предвид, че познанията за употребата и наличието на това вещество намаляват с течение на времето; като има предвид, че наличието на азбест и липсата на информация за него представляват опасност за всички обитатели и ползватели на сградите;

Х. като има предвид, че резолюцията на Парламента от 17 декември 2020 г. относно силна социална Европа за справедливи промени (16) призова държавите членки да премахнат смъртните случаи, свързани с работата, и да намалят свързаните с работата заболявания до 2030 г., и призова Комисията да преразгледа Директива 2004/37/ЕО;

Ц. като има предвид, че в съобщението на Комисията от 3 февруари 2021 г. се посочва, че 52 % от смъртните случаи на работното място в Съюза могат да бъдат отдадени на свързани с работата ракови заболявания; като има предвид, че подобряването на ранната диагностика, лечението и рехабилитацията са приоритети на плана на ЕС за борба с рака и следва да бъдат от полза за пациентите, страдащи от заболявания, свързани с азбеста; като има предвид, че Комисията предвижда да представи законодателно предложение през 2022 г. за по-нататъшно намаляване на експозицията на работниците на азбест като част от своя план;

Ч. като има предвид, че Стълбът беше приет като отговор на социалните предизвикателства в Съюза; като има предвид, че Стълбът се състои от 20 принципа, разделени в три категории: равни възможности и достъп до пазара на труда, справедливи условия на труд и социална закрила и приобщаване; като има предвид, че принцип 10 предвижда високо равнище на защита на здравето и безопасността на работниците на работното място, което следва да включва защитата на работниците от експозиция на канцерогени и мутагени на работното място;

Ш. като има предвид, че кризата открои значението на предотвратяването на свързаните с работата заболявания и на инвестициите в достъпно обществено здравеопазване за всички; като има предвид, че инспекциите по труда, синдикалните организации и представителите по въпросите на здравословните и безопасни условия на труд играят ключова роля за ефективното инспектиране и прилагане на правилата и разпоредбите, свързани с азбеста; като има предвид, че ефективните, пропорционални и възпиращи санкции са от ключово значение за възпиране на нарушенията на разпоредбите относно здравословните и безопасни условия на труд от страна на работодателите и за гарантиране на лоялна конкуренция на вътрешния пазар;

Щ. като има предвид, че архитектурната среда оказва значително въздействие върху редица сектори на икономиката, заетостта на местно равнище и качеството на живот; като има предвид, че новата стратегия на Комисията за устойчива архитектурна среда има за цел, наред с другото, да насърчава принципите на кръговост през целия жизнен цикъл на сградите; като има предвид, че новият план на Комисията от 11 март 2020 г. за действие за кръговата икономика включва целенасочени инициативи за разглеждане на ключови продуктови вериги за създаване на стойност като строителството и сградите; като има предвид, че в съобщението на Комисията се признава, че строителният сектор ще трябва да инвестира в повишаване на уменията на работната сила, за да отговори на нуждите на „зеления“ преход, що се отнася до „зеления“ дизайн и материали, енергийната ефективност, кръговостта и санирането; като има предвид, че наличието на квалифицирани строителни работници е от ключово значение за успеха на вълната за саниране;

АА. като има предвид, че азбестът и материалите и продуктите, съдържащи азбест, все още могат да бъдат законно произвеждани, преработвани, внасяни и изнасяни в над 100 държави по света, включително в съседни на Съюза региони; като има предвид, че Регламент (ЕС) № 649/2012 на Европейския парламент и на Съвета (17) установява прилагането на Ротердамската конвенция относно процедурата по предварително обосновано съгласие при международната търговия с определени опасни химични вещества и пестициди, преразгледана през 2019 г. (Ротердамската конвенция), съгласно която преди износа на продукт, съдържащ токсични химикали, се изисква конкретното съгласие на дадена държава; като има предвид, че увеличаването на усилията за недопускане до пазара на Съюза на несъответстващи на изискванията продукти беше определено като приоритет в съобщението на Комисията от 28 октомври 2015 г.; като има предвид, че въпреки забраните на Съюза и националните забрани и съществуващото регулиране азбестът все още навлиза на вътрешния пазар (18); като има предвид, че докато азбестът се произвежда и предлага законно на пазара в световен мащаб, винаги съществува риск той да навлезе на вътрешния пазар на ЕС;

АБ. като има предвид, че солидните регистри на хората с предишна и/или текуща експозиция на азбест са важни, за да се осигури медицинско наблюдение и да се улесни признаването на професионалните заболявания, при едновременно спазване на Регламент (ЕС) 2016/679 на Европейския парламент и на Съвета (19); като има предвид, че държавите членки имат различни начини за организиране на националните социалноосигурителни схеми по отношение на трудови злополуки или заболявания, включително допълващата роля на колективните трудови договори; като има предвид, че принципите, залегнали в основата на тези схеми, и автономността на социалните партньори трябва да бъдат зачитани;

АВ. като има предвид, че в становището на Европейския икономически и социален комитет от 18 февруари 2015 г. относно „Премахване на азбеста в ЕС“ се посочва, че следва да се гарантира, че на равнището на държавите членки всички случаи на азбестоза, мезотелиома и други заболявания, свързани с азбеста, се регистрират чрез систематично събиране на данни за професионалните и непрофесионалните заболявания, свързани с азбеста, че плевралните плаки се категоризират и официално се регистрират като свързани с азбеста заболявания, че се осигурява надеждно картографиране на присъствието на азбест с помощта на специализирани обсерватории, и че медицинският персонал получава подходящо обучение, така че да може да изпълнява задължението си за надеждна диагностика;

АГ. като има предвид, че законодателството, което е в сила в някои държави членки, въвежда определени задължения само за собствениците, администраторите или управителите на сгради, съдържащи азбест, когато започнат да използват сградата или възнамеряват да започнат нейното разрушаване, но не и когато продават сграда, оборудвана с продукти, съдържащи азбест;

Европейска стратегия за премахване на целия наличен азбест (ESRAA)

1. изтъква, че безопасното отстраняване на азбеста е пример за необходимостта от прилагането на принципа „Едно здраве“ във всички политики, посочен в член 168, параграф 1 от ДФЕС, тъй като то е пряко свързано със следните неотдавнашни и предстоящи инициативи на политиките на Съюза: новата рамка на Съюза за здравословни и безопасни условия на труд, Зеления пакт с Вълната на саниране, Next Generation EU и многогодишната финансова рамка, европейския план за борба с рака, стратегията на ЕС за отпадъците и пакета за кръговата икономика; подчертава, че при третирането на отпадъци, съдържащи азбест, следва да се прилага изцяло принципът на предпазните мерки; призовава Комисията да предложи съответно преразглеждане на съответното законодателство на Съюза в областта на отпадъците;

2. подчертава, че безопасното отстраняване на азбеста е трудна и неотложна задача, и отново призовава за всеобхватен и интегриран подход, който да свързва няколко области на политиките; посочва, че безопасните условия на труд следва да бъдат основен приоритет;

3. призовава Комисията да представи Европейска стратегия за премахване на целия наличен азбест (ESRAA), която да включва следните елементи: а) европейска рамка за национални стратегии за безопасно отстраняване на целия наличен азбест в държавите членки. Тази рамка следва да включва законодателно предложение за въвеждане на минимални стандарти за публично достъпни национални регистри за азбеста; б) предложение за актуализиране на Директива 2009/148/ЕО с цел засилване на мерките на Съюза за защита на работниците от заплахата от азбест и за предотвратяване на нова вълна от жертви на азбест в хода на Вълната на Съюза на саниране; в) законодателно предложение за: i) признаването на професионалните заболявания, включително всички известни заболявания, свързани с азбеста, с минимални стандарти за процедурите за признаване, и ii) минимални стандарти за обезщетяване на жертвите на свързани с азбест професионални заболявания; г) предложение за актуализиране на Директива 2010/31/ЕС с оглед въвеждане на изискване за задължителна проверка и последващо отстраняване на азбест и на други опасни вещества преди започването на дейностите по саниране, така че да бъде защитавано здравето на строителните работници; д) законодателно предложение, което взема предвид съществуващите национални разпоредби, както и оценка на въздействието на най-ефективните модели за задължителна проверка на сградите, състояща се от диагноза на повърхността за наличието на азбест, извършена от професионален субект с подходящи квалификации и разрешения, преди продажба или отдаване под наем и за създаване на сертификати за азбест за сгради, построени преди 2005 г. или преди годината на равностойна национална забрана за азбест, в зависимост от това кое от двете настъпи по-рано;

4. отбелязва, че всеобхватните стратегии за премахване на азбеста ще доведат до финансови и административни последици за собствениците на сгради, публичните органи и предприятията, по-специално за МСП, включително микропредприятията, както и до значително работно натоварване за сертифициращите органи; поради това подчертава, че следва да се предоставят подходящи преходни периоди и подходяща регулаторна и финансова подкрепа;

5. подчертава необходимостта от мобилизиране на всички съществуващи финансови механизми на равнището на Съюза и на държавите членки и подчертава, че Комисията вече е пояснила, че държавите членки могат да предоставят средства от европейските структурни и инвестиционни фондове (ЕСИ фондовете) за обработка и отстраняване на азбест ( 20 ) ; във връзка с това призовава за мобилизиране на ЕСИ фондовете за подобряване на надеждността и бързината на проверката за азбест и на измерването, отстраняването и безопасното управление на отпадъците в съответствие с целите на съответните национални или регионални програми; подчертава, че подкрепата за научноизследователската и развойната дейност, по-специално по отношение на разработването и подобряването на пътя до пазара на технологии за здравословни и безопасни условия на труд, включително системи за измерване и сигнализиране в реално време за азбест, както и икономически ефективни методи и технологии за инертизация на азбеста, е от решаващо значение; призовава Комисията и държавите членки да използват всички инструменти за подкрепа на инвестициите в технологии за устойчиво третиране, включително чрез специални важни проекти от общоевропейски интерес;

6. подчертава, че средствата на Съюза в рамките на вълната на саниране следва да бъдат гарантирани за бенефициентите, които спазват разпоредбите на Съюза и националните разпоредби, насочени към защита на работниците от азбест; призовава за система, която да гарантира, че средствата на Съюза се възстановяват от бенефициенти, за които е установено, че не спазват правилата на Съюза или националните правила за защита на работниците от азбест;

7. призовава за засилване на Европейската агенция за безопасност и здраве при работа (EU-OSHA), за да бъдат предоставяни ефективни инструменти, например техническа и научна помощ, за подобряване на усилията за превенция, за да се наблюдава по-добре регистрацията на работните места, съдържащи азбест, и проследяването на работниците, които са или биха могли да са били в контакт с него, за да се подобряват обучението и предпазните средства, предоставяни на работниците; призовава за създаването на европейска платформа, в рамките на правомощията на EU-OSHA, която да представя добрите практики относно отстраняването на азбеста и безопасното обезвреждане на азбест, които вече са приложени в няколко държави членки, и да предвижда обмен на такива добри практики;

8. посочва съществената роля на инспекциите по труда за превенцията и контрола на експозицията на азбест, както и положителната им роля за повишаване на експертните познания и предоставянето на информация на равнище предприятия; призовава държавите членки да подобряват броя на инспекторите по труда, качеството на инспекциите по труда и инспекциите, както и честотата на инспекциите; счита, че държавите членки следва да надхвърлят значително препоръките на Международната организация на труда (МОТ) за осигуряване на минимум един инспектор на всеки 10 000 работници; настоятелно призовава държавите членки да налагат ефективни, пропорционални и възпиращи санкции на предприятията, които не изпълняват задълженията си, по-специално по отношение на здравословните и безопасни условия на труд;

9. разглежда спешната необходимост от ефективен достъп до правосъдие и правна защита за всички вреди за здравето, а не само свързаните с тревожността, за всички жертви на азбест; подчертава, че всички медицински разходи, свързани с експозиция на азбест, следва да бъдат покрити от работодателите, когато те не са предприели всички подходящи мерки и не са положили усилия в рамките на своите средства за предотвратяване на експозицията на азбест; призовава Комисията да оцени възможната нужда от законодателство, установяващо обща система на отговорност за дифузно замърсяване, за да компенсира жертвите за всички щети, причинени от дифузно замърсяване, включително и тези, които са причинени от азбест;

Европейска рамкова директива за национални стратегии за премахване на азбеста

10. приветства съобщението на Комисията, озаглавено „Вълна на саниране за Европа — екологизиране на нашите сгради, създаване на работни места, подобряване на качеството на живот“, в което се поставя целта за саниране на 35 милиона сгради до 2030 г.; споделя мнението, изразено в съобщението, че следва да се обръща специално внимание на защитата на работниците, които санират стари сгради и участват в спешни операции, от експозиция на азбест;

11. подчертава, че по-добрите превантивни мерки и управлението на риска при свързани с азбеста рискове изискват достъп до съответната информация, адаптирана към потребностите на пряко засегнатите лица;

12. призовава Комисията да подкрепи разпространението на информация относно различните системи за безопасно и безпроблемно отстраняване или депониране на азбестовите продукти въз основа на най-добрите налични техники;

13. подчертава, че също така е необходима информация относно рисковете за тези групи от населението, които са изложени на въздействието на материали, които естествено съдържат азбест;

14. настоява, че всяка инициатива на Съюза в подкрепа на енергийното саниране следва да бъде социално справедлива и да включва обвързващи мерки за защита на здравето на обитателите и работниците, включително чрез идентифициране на сградите, които съдържат азбест, за да се дава възможност за безопасното отстраняване на азбеста и на други опасни материали;

15. призовава Комисията и държавите членки да гарантират, че достъпът до достойно, достъпно и здравословно жилищно настаняване е един от крайъгълните камъни на плана за действие на стълба;

16. приветства факта, че няколко държави членки и региони в настоящия момент следват амбициозни планове за премахване на азбеста от архитектурната среда с ясни срокове, сред които Нидерландия, Полша и Фландрия;

17. отправя отново призива си към Комисията да създаде правна рамка за оценка, в консултация със съответните заинтересовани страни, включително социалните партньори, на целия съществуващ азбест в сградите и инфраструктурата в държавите членки, както и да направи оценка на разходите за безопасното му отстраняване във всяка държава членка;

18. призовава Комисията да представи предложение за рамкова директива, в която държавите членки да създадат национални планове за премахване на азбеста, които да включват ясни и реалистични срокове, включително приоритети и междинни цели, откриване и регистриране на азбест, финансиране и подкрепа за собствениците на жилища и МСП, мерки за защита на работниците срещу риска от експозиция на азбест в съответствие с Директива 2009/148/ЕО, както и безопасното обезвреждане на азбест, за да се предотврати навлизането на азбест в процесите на рециклиране;

19. настоява върху необходимостта от провеждане на дългосрочно епидемиологично наблюдение за оценка на ефективността на предприетите мерки; подчертава, че мезотелиомата е болест, чийто основен рисков фактор е азбестът, и че броят на диагностицираните с мезотелиома е важен показател за епидемиологично наблюдение; поради това призовава докладването на случаите на мезотелиома на компетентните органи да стане задължително;

20. посочва, че според неотдавнашни проучвания около 20 % от случаите на мезотелиома в индустриализираните държави могат да се обяснят с непрофесионалната експозиция на азбест ( 21 )

21. припомня очакваното увеличаване на строителните дейности с оглед на вълната за саниране на сгради, което ще бъде придружено от по-голямо излагане на влиянието на азбестовите влакна на работното място и в околната среда; подчертава необходимостта азбестът да бъде заменен с енергийно ефективни материали в контекста на вълната за саниране на сгради;

22. изразява отново своя призив за създаване на национални публични регистри на азбеста; призовава Комисията да въведе, като част от предложение за рамкова директива, минимални стандарти за публично достъпни цифрови национални регистри за азбест и други опасни вещества в обществени и частни сгради; подчертава, че регистрите за азбест следва да бъдат съвместими с базите данни и регистрите, свързани с тези, отнасящи се до енергийната ефективност, и да бъдат попълвани чрез общи инструменти (т.е. паспорти за саниране на сгради) в съответствие с Регламент (ЕС) 2016/679;

23. призовава Европейската агенция за околната среда да проведе допълнителни проучвания относно наличието на азбест в реките и околните притоци и неговото въздействие върху растителността и дивата флора и фауна, по примера на проучването, проведено от Агенцията за опазване на околната среда на САЩ ( 22 )

24. подчертава, че фоновите нива на концентрация на азбест в атмосферата следва да бъдат наблюдавани и измервани във всички държави членки, че следва да се предоставя достъп до информация и че следва да се въведат гранични стойности на експозиция за жилищните пространства;

25. отчита препоръките на Световната здравна организация (СЗО) от 2017г. ( 23 ) , в които се посочва, че не е необходимо азбестовите влакна да бъдат включени в приложение I към Директива 98/83/ЕО на Съвета ( 24 ) , и се стига до заключението , че азбестовите влакна в питейната вода не представляват заплаха за здравето; припомня, че италиански учени са повдигнали в проучване важния въпрос за това дали поглъщането на вода, съдържаща азбестови влакна, увеличава риска от рак на стомаха и дебелото черво ( 25 ) ; подчертава, че потенциалните заболявания, свързани с азбеста, които могат да бъдат причинени от поглъщането на идваща от азбестови тръби вода, съдържаща такива влакна, биха могли да отнемат няколко десетилетия, за да се проявят; подчертава, че дори ако на този етап италианското проучване само по себе си не позволява да се достигне до окончателно заключение за връзката между поглъщането на азбест чрез водата и развитието на ракови заболявания на стомашно-чревния тракт, принципът на предпазните мерки все пак следва да се прилага, предвид съществуващата несигурност; счита, че следва да се проведат повече проучвания по този важен въпрос; призовава следователно държавите членки да извършват редовен мониторинг на качеството на водата, която се използва за черпенето на питейна вода, и да предприемат необходимите превантивни и смекчаващи мерки в случай на риск за човешкото здраве;

26. изразява загриженост относно състоянието на разпределителната мрежа за питейна вода в Съюза и относно наличието на азбестоциментови тръби, чието състояние се влошава, което води до отделяне на азбестови влакна във водата; освен това припомня, че в съответствие с препоръките на СЗО азбестоциментовите тръби не следва повече да се използват или да се одобряват за водоснабдяването с питейна вода ( 26 ) ; счита, че в рамките на европейската стратегия за пълно премахване на азбеста, както и чрез европейския план за възстановяване и тези на държавите членки, следва да се изготви и приложи всеобхватен план за саниране и отстраняване на азбеста за европейската мрежа за питейна вода;

Актуализиране на Директива 2009/148/ЕО относно защитата на работниците от рискове, свързани с експозиция на азбест по време на работа

27. припомня, че азбестът остава едно от най-значимите предизвикателства за здравето на работното място и че 125 милиона души по света са били изложени на въздействието на азбест на работното място ( 27 ) , въпреки че здравните рискове в тази връзка са известни от десетилетия;

28. посочва, че всяка година около 250 000 души по целия свят умират в резултат на експозиция на азбест ( 28 ) ; посочва, че през последните години процентът на смъртност в резултат на азбестовите влакна дори се е увеличил;

29. призовава Комисията да актуализира Директива 2009/148/ЕО, като вземе предвид най-новите научни познания и технически разработки, включително оценка на различните видове азбестови влакна и техните неблагоприятни последици за здравето, както и да започне процеса на консултация за актуализиране на списъка на влакнести силикати в обхвата на директивата и в този контекст да оцени включването на рибекит, както и винчит, рихтерит, флуоро-еденит и ерионит в списъка, който вече обхваща актинолит, грунерит, антофилит, тремолит, грунерит;

30. подчертава, че Директива 2009/148/EО се прилага по отношение на всички дейности, при които по време на работа работниците са или може да бъдат изложени на прах от азбест или съдържащи азбест материали; призовава за по-строги разпоредби, които да гарантират защитата на всички работници на местата за отстраняване на азбест, включително на работниците, които влизат в работното помещение след отстраняването му; призовава за по-силен акцент върху необходимостта от включване на всички изложени на риск професии, включително работниците в областта на санирането, разрушаването и управлението на отпадъците, миньорите и пожарникарите, в прилагането на тази директива на национално равнище;

31. изразява загриженост, че според последните научни изследвания и препоръки в областта на медицината няма праг, под който концентрацията на азбестови влакна във въздуха е безвредна ( 29 ) ; във връзка с това счита, че не могат да бъдат оправдани изключения от защитните мерки, съдържащи се в Директива 2009/148/ЕО, по отношение на граничната стойност на професионална експозиция (OELV); призовава в Директива 2009/148/ЕО изцяло да залегне принципът, че подходящи лични предпазни мерки следва винаги да се вземат по време на дейности, при които работниците са или могат да бъдат изложени в хода на работата си на прах от азбест или съдържащи азбест материали; счита, че при оценката на рисковете следва да се вземе предвид опасното естество на неронливите материали, съдържащи азбест; счита, че необходимите и задължителни защитни мерки следва да се определят с индивидуална оценка на риска, свързана с планирания работен процес;

32. настоява, че безопасното отстраняване и обезвреждане на части и материали, съдържащи азбест, е приоритет, тъй като ремонтът, поддръжката, капсулирането или запечатването водят единствено до отлагане на отстраняването, което запазва рисковете за жителите и работниците години по-късно; призовава за забрана на капсулирането и запечатването на материали, съдържащи азбест, които технически могат да бъдат отстранени; настоява, че тази забрана следва да избягва поставянето на домакинствата с най-скромни доходи в ситуация, в която те не биха могли да си позволят необходимото саниране; поради това подчертава необходимостта от подходящи съпътстващи мерки; настоява върху важността на идентифицирането, регистрирането и редовното наблюдение на съдържащи азбест части, които не могат да бъдат отстранени в краткосрочен план (например бетонни стени в сгради);

33. насърчава създаването на полезни взаимодействия с базата данни, създавана от ECHA с цел събиране на информация и подобряване на знанията относно пораждащите безпокойство вещества в използваните и изхвърляните продукти;

34. припомня основополагащия правен принцип за здравословни и безопасни условия на труд, според който най-новите технологии трябва винаги да се прилагат, за да се постигне възможно най-високо равнище на защита; призовава за засилване на техническите минимални изисквания с цел намаляване на концентрацията на азбестови влакна във въздуха до най-ниското възможно от техническа гледна точка равнище, включително чрез потискане на праха и изсмукване на прах при източника, непрекъснато утаяване и средства за обеззаразяване; призовава за минимални изисквания за разликата в налягането между съдържащите азбест затворени и окръжаващи пространства, подаването на свеж въздух и филтрите HEPA;

35. подчертава необходимостта актуализираните минимални технически изисквания да съдържат разпоредби за отчитане на технологичното развитие; подчертава, че изискваното използване на роботи и други модерни технологии трябва да бъде допълнително проучено, включително чрез научни изследвания и по-систематичен обмен на най-добри практики между държавите членки с цел текущо разработване на нови стандарти за защита на здравето и безопасността на работниците; отбелязва, че оптичната микроскопия не е най-новата налична технология за преброяване на азбестовите влакна във въздуха за дишане и че електронната микроскопия за аналитично предаване (ATEM) е по-чувствителна и позволява да се разпознаят и преброят азбестовите влакна; призовава да се използва, когато е възможно, ATEM или подобни усъвършенствани методи за преброяване на влакната;

36. припомня, че вземането на проби трябва да бъде представително за личната експозиция на работника, което означава, че пробите трябва да се вземат в представителни и реалистични ситуации на експозиция на работниците на прах от азбест чрез многократно измерване на редовни интервали по време на конкретните оперативни фази; счита, че ако вземането на проби не може да бъде представително за личната експозиция на работника, следва да се прилагат всички целесъобразни защитни мерки;

37. счита, че информацията в уведомлението следва да включва всички елементи, добавени в приложение II към настоящата резолюция, например областите, в които ще се извършва работата, оборудването, използвано за защита и обеззаразяване на работниците, както и план за обезвреждане на отпадъците; счита, че националните компетентни органи следва да съхраняват информацията в продължение на най-малко 40 години;

38. настоява, че е необходимо да се предоставя достатъчна и целенасочена административна подкрепа на работодателите при транспонирането на защитните мерки и изискванията за уведомяване, по-специално МСП, включително микропредприятията, за да се избягва неспазване на правилата; подчертава, че предоставянето на стандартизирани процедури за работа с материали, съдържащи азбест, би спомогнало за намаляване на равнищата на прах от азбестови влакна и на разходите за тези дейности и би улеснило изпълнението на изискванията за уведомление;

39. отбелязва, че настоящият минимален стандарт на Съюза за граничните стойности на професионална експозиция, свързани с азбеста, е 100 000 влакна на m 3 (0,1 влакна/cm 3 ); подчертава, че повечето държави членки прилагат настоящия минимален стандарт; подчертава, че някои държави членки прилагат много по-ниски гранични стойности на професионална експозиция, за да защитят здравето на работниците, например гранични стойности на професионална експозиция от 2 000 влакна/m 3 (0,002) в Нидерландия,

40. подчертава, че водещите медицински изследователи от Международния комитет за здраве на работното място (ICOH) заключават, че граничните стойности на експозиция не осигуряват подходяща защита срещу рак, и предлагат гранична стойност на професионална експозиция от 1 000 влакна/m 3 (0,001 влакна/cm 3 ); приветства ангажимента на Комисията да представи законодателно предложение за допълнително намаляване на експозицията на работниците на азбест през 2022 г. и призовава Комисията да актуализира приоритетно тези гранични стойности на експозиция, които следва да бъдат определени на 0,001 влакна/cm 3 (1 000 влакна/m 3 ), като се вземат предвид препоръките на различните заинтересовани страни и след консултация с Консултативния комитет за безопасност и здраве на работното място; подчертава необходимостта от подходящ преходен период за прилагане на новата методика и новите стойности на експозиция;

41. подчертава, че от работодателите, но също така и от собствениците, основните изпълнители и възлагащите органи, които възлагат работата, следва да се изисква да извършват диагностика на азбеста преди започване на работа в сгради, кораби, въздухоплавателни средства, оборудване или продукти; изисква преди започване на работа в помещения, които са били построени преди 2005 г. или преди годината на равностойна национална забрана за използването на азбест, в зависимост от това кое от двете е настъпило по-рано, да се извършва всеобхватна проверка за наличието на материали, съдържащи азбест, от квалифициран и сертифициран оператор; счита, че проверката следва винаги да включва диагностика, съобразена с конкретното работно място, и че в доклада следва да се посочва или отсъствието, или наличието на азбест, както и на вида влакно, с подробно описание на естеството на замърсяването и точното му местонахождение и прогнозните количества; счита, че в допълнение към изискванията, определени в член 14 от Директива 2009/148/ЕО, приложението към тази директива следва да включва изисквания за минимална продължителност на обучението, валидирано с изпит, що се отнася до съответния вид работа; подчертава в този контекст необходимостта от съгласувана методология за оценка на риска, за да се гарантират еднакви условия на конкуренция в Съюза и да се избегне фрагментирането на вътрешния пазар;

42. изразява загриженост, че изискванията за обучение и сертифицирането на провежданото обучение все още се различават значително в отделните държави членки, което представлява сериозна опасност за здравето и безопасността в контекста на трансграничната мобилност на работниците; призовава за ново приложение към Директива 2009/148/ЕО със задължителни минимални изисквания за обучение относно работа с азбест, включително специфични изисквания за работниците в специализирани дружества за отстраняване на азбест, както и за работниците, които биха могли да влязат в контакт с материали, съдържащи азбест, докато извършват своята работа; в допълнение към изискванията, определени в член 14 от Директива 2009/148/ЕО, счита, че приложението към тази директива следва да включва изисквания за минимална продължителност на обучението по отношение на съответния вид работа, подходяща документация за това обучение и редовни интервали, през които отделните работници трябва да посещават обучение;

Признаване на и компенсация за свързаните с азбест заболявания

43. призовава Комисията да актуализира препоръката си от 19 септември 2003 г. относно Европейската програма за професионални заболявания ( 30 ) , за да включи най-новите налични научни медицински познания относно професионалните заболявания, по-специално що се отнася до свързаните с азбеста заболявания;

44. призовава държавите членки да улесняват процедурите за признаване чрез обръщане на тежестта на доказване, особено ако националните регистри за работниците, работещи с азбест, са били създадени неотдавна, и да установят подходящо обезщетение за работниците, страдащи от заболявания, свързани с азбеста;

45. изтъква, че свързаните с азбеста заболявания са трансгранично предизвикателство поради свободното движение, като по този начин обръща специално внимание на ролята на мобилните работници в това отношение; припомня, че професионалните заболявания и рисковете за здравето, свързани с работното място, винаги са свързани с конкретна професия, трудова дейност, работно място и време; призовава Комисията, след консултация със социалните партньори, да представи предложение за директива въз основа на член 153, параграф 1, букви а) и б) от ДФЕС за определяне на минимални стандарти на Съюза за признаването и обезщетяването на професионалните заболявания, включително свързаните с азбеста заболявания;

46. призовава Комисията да направи предложение държавите членки да установят национална функционална възможност или омбудсман, които да помагат на жертвите на професионални заболявания, и по-специално на свързани с азбеста заболявания, които имат дълъг латентен период, в процедурите за признаване; призовава държавите членки да подкрепят създаването на сдружения на пациенти и профсъюзни групи за жертвите на свързани с азбест заболявания и техните семейства и настоява, че е необходимо да се проведат консултации с тези сдружения, за да се улеснят и опростят процедурите за признаване; призовава за увеличаване на националното финансиране за обезщетяване на жертвите на свързани с азбеста заболявания, за да се гарантира достатъчно покритие на преките и непреките разходи и на човешката цена на заболяването;

47. припомня, че синергичният ефект от тютюнопушенето и излагането на азбест значително увеличава риска от развитие на рак на белите дробове; призовава държавите членки да предложат програма за спиране на тютюнопушенето за всички работници, изложени на въздействието на азбеста; отново заявява, че тютюнопушенето никога не трябва да бъде причина за изключване на работник от признаването на свързано с азбеста професионално заболяване или от това той да има право да бъде компенсиран и да получи медицинско лечение за такова заболяване;

48. призовава за по-добра оценка на рисковете, свързани с непрофесионалното вторично излагане, особено за членовете на семейството, живеещи с работници, работещи с азбест; призовава държавите членки да улеснят признаването и обезщетяването на документираните жертви на вторично излагане чрез непрофесионален контакт с азбест и да черпят от най-добрите практики от държави членки като Дания; отново посочва свързаните с пола аспекти на вторичното излагане;

49. подчертава съществуването на различни видове непрофесионална експозиция на азбест с потенциално значителни последствия за здравето на човека, независимо дали е парапрофесионална (включително експозиция на азбестов прах, донесен неволно от работниците в дома), в домашни условия (по-специално поради наличието на домакински предмети, съдържащи азбест) или свързана със заобикалящата среда (съществуващи материали в сгради и инсталации или материали от промишлен произход);

50. подчертава, че жените, които са изложени на рискове, свързани с азбеста, са особено уязвими по отношение на определени видове експозиция на азбест; призовава свързаните с пола аспекти в здравословните и безопасни условия на труд да бъдат по-добре признати, а принципът на равенство между половете да бъде интегриран във всички законодателни и незаконодателни инструменти в държавите членки, за да се гарантира, че предубежденията по отношение на пола не оказват въздействие върху проследяването, идентифицирането, лечението или разглеждането на дадено заболяване като свързано с азбеста, с произтичащ от това ефект върху равнището на обезщетение за жертвите; призовава при диагностицирането на заболявания дейностите по почистване да се отчитат в по-голяма степен като рискови фактори; призовава за по-добри оценки на риска и за идентифициране на експозицията на азбест за работниците, които са чистачи, особено за онези от тях, които са жени, както и за хората, които поемат отговорност за неплатената домакинска работа у дома, например почистването на продукти, замърсени с азбест;

51. подчертава, че доколкото това е възможно, принципът „замърсителят плаща“ следва да бъде взет предвид при разпределянето на разходите за отстраняване на азбеста;

Проверка за наличие на азбест преди извършване на енергийно саниране и продажба или отдаване под наем на сграда

52. припомня, че съображение 14 от Директива (ЕС) 2018/844 на Европейския парламент и на Съвета ( 31 ) за изменение на Директива 2010/31/ЕС относно енергийните характеристики на сградите призовава държавите членки да подкрепят подобренията на енергийните характеристики на съществуващите сгради, включително чрез отстраняване на азбеста и на други вредни вещества, предотвратяване на незаконното отстраняване на вредни вещества и улесняване на спазването на съществуващите законодателни актове;

53. призовава Комисията да представи предложение за изменение на член 7 от Директива 2010/31/ЕС в контекста на „Вълната на саниране за Европа“, с което да се въведе изискване за задължителна проверка за азбест, регистриране и отстраняване на азбеста и други опасни вещества, преди да могат да започнат каквито и да било дейности по саниране, като същевременно се спазва член 153, параграф 1, буква а) от ДФЕС за подобряване в частност на работната среда с цел закрила на здравето и безопасността на работниците;

54. призовава Комисията да представи законодателно предложение, което взема предвид съществуващите национални разпоредби, както и оценка на въздействието на най-ефективните модели за задължителна проверка на сградите, състояща се от диагноза на повърхността за наличието на азбест, извършена от професионален субект с подходящи квалификации и разрешения, преди продажба или отдаване под наем и за създаване на сертификати за азбест за сгради, построени преди 2005 г. или преди годината на равностойна национална забрана за азбест, в зависимост от това кое от двете настъпи по-рано;

55. призовава държавите членки да приемат защитни мерки за наемателите при откриването на азбест преди извършването на енергийно саниране; подчертава, че разходите за проверка и отстраняване не следва да се поемат от наемателите; призовава държавите членки да гарантират, че наемателите получават пълна информация по отношение на азбеста в сградите и че им се предоставя сертификатът за азбест;

Съюзът като световен лидер срещу азбеста

56. приветства заключенията на Съвета от 12 март 2021 г., в които се подчертава необходимостта от укрепване на националния капацитет за надзор на пазара и ролята на митническите органи; призовава държавите членки да засилят контрола и надзора на пазара и да си сътрудничат с граничните и митническите органи на другите държави членки, за да се предотврати навлизането на незаконни продукти, съдържащи азбест, на вътрешния пазар; подчертава, че е важно да се подкрепят и разработват устойчиви решения за нарязване за скрап на плавателни съдове в рамките на Съюза в съответствие с Новия план за действие за кръгова икономика, за да се избегнат неблагоприятните последици за здравето на работниците поради експозиция на азбест при нарязване за скрап на плавателни съдове; призовава Комисията да гарантира високи стандарти за защита на работниците от експозиция на азбест в одобрените от Съюза съоръжения за рециклиране на кораби в трети държави; призовава Комисията да започне проучване на мащаба на незаконния внос в Съюза на продукти и материали, съдържащи азбест, и за определяне на потенциалните мерки за засилване на надзора на пазара, които биха могли да включват възможността да се ограничи достъпът до акостиране, пристанищни съоръжения и временно складиране в рамките на Съюза на плавателни съдове, които превозват продукти или материали, съдържащи азбест, като транзитен товар;

57. призовава Комисията да приеме като свои водещи приоритети включването на хризотила в приложение III към Конвенцията от Ротердам и световната забрана на азбеста; призовава Съюза да работи съвместно с международни организации за въвеждането на инструменти за определяне на пазара на азбест като търговия с опасни вещества; призовава Съюза да включи борбата с азбеста и свързаните с азбеста заболявания в своите външни политики; призовава Комисията и държавите членки да увеличат своята подкрепа, включително финансова, за глобалните фактори, които работят срещу азбеста и свързаните с азбеста заболявания, включително СЗО; осъжда финансовите инвестиции в производството на азбест по света;

58. припомня, че една трета от хората в европейския регион на СЗО живеят в държави, които все още не са забранили използването на всички видове азбест ( 32 ) ; подчертава, че 16 европейски държави все още използват азбест, най-вече като строителен материал, и продължават да го произвеждат и изнасят;

Финансови аспекти

59. призовава Комисията да направи оценка на финансовите последици от исканията на Парламента в съответствие с параграфи 6 и 7 и точка 3 от приложение I;

o

o o

60. възлага на своя председател да предаде настоящата резолюция и приложените към нея препоръки на Комисията и на Съвета.

(1) ОВ L 330, 16.12.2009 г., стр. 28.

(2) ОВ L 153, 18.6.2010 г., стр. 13.

(3) ОВ L 183, 29.6.1989 г., стр. 1.

(4) ОВ L 158, 30.4.2004 г., стр. 50.

(5) ОВ C 36, 29.1.2016 г., стр. 102.

(6) Приети текстове, P9_TA(2021)0074.

(7) Приети текстове, P9_TA(2020)0201.

(8) https://www.europarl.europa.eu/RegData/etudes/BRIE/2016/581397/EPRS_BRI(2016)581397_EN.pdf.

(9) https://www.who.int/news-room/fact-sheets/detail/asbestos-elimination-of-asbestos-related-diseases.

(10) https://publications.iarc.fr/Book-And-Report-Series/Iarc-Monographs-On-The-Identification-Of-Carcinogenic-Hazards-To-Humans/Arsenic-Metals-Fibres-And-Dusts-2012.

(11) Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).

(12) Регламент (ЕС) 2016/1005 на Комисията от 22 юни 2016 г. за изменение на приложение XVII към Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) по отношение на азбестови влакна (хризотил) (ОВ L 165, 23.6.2016 г., стр. 4).

(13) Understanding a Man-Made Epidemic: The Relation between Historical Asbestos Consumption and Mesothelioma Mortality in Belgium (Разбиране на епидемия, предизвикана от човека. Връзката между използването на аспект в исторически план и смъртността поради мезотелиома в Беглия), Van den Borre, Laura & Deboosere, Patrick, Tijdschrift voor Sociale en Economische Geschiedenis (Журнал за социална и икономическа история), 2017 г.

(14) Експозиция на азбест в околната среда, от геология до мезотелиома, Bayram, Mehmeta; Bakan и Nur Dilekb, Current Opinion in Pulmonary Medicine, 2014 г.

(15) https://www.etui.org/sites/default/files/Web-executive%20summary-cancer-final.pdf

(16) Приети текстове, P9_TA(2020)0371.

(17) Регламент (ЕС) № 649/2012 на Европейския парламент и на Съвета от 4 юли 2012 г. относно износа и вноса на опасни химикали (преработен текст) (ОВ L 201, 27.7.2012 г., стр. 60).

(18) http://www.ibasecretariat.org/alpha_ban_list.php; https://wits.worldbank.org/trade/comtrade/en/country/ALL/year/2019/tradeflow/Imports/partner/WLD/product/252400

(19) Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (ОВ L 119, 4.5.2016 г., стр. 1).

(20) https://www.europarl.europa.eu/doceo/document/E-8-2018-000862-ASW_EN.html

(21) The health impact of nonoccupational exposure to asbestos: what do we know? (Въздействието върху здравето на непрофесионалната експозиция на азбест: какво знаем?) (от уебсайта: nih.gov)

(22) Washington State Department of Health (Департамент по здравеопазване на щата Вашингтон, САЩ) (2009 г.), Advisory for Swift Creek Naturally Occurring Asbestos (Консултативен документ за естествено присъстващия азбест в Суифт Крийк). United States Environmental Protection Agency, Swift Creek (Агенция на САЩ за опазване на околната среда, Суифт Крийк) (https://response.epa.gov/site/site_profile.aspx?site_id=3639)

(23) Регионална служба на СЗО за Европа, Drinking Water Parameter Cooperation Project Support to the revision of Annex I Council Directive 98/83/EC on the Quality of Water Intended for Human Consumption (Drinking Water Directive) Recommendations (Проект за сътрудничество в областта на параметрите за питейната вода — Подкрепа за прегледа на приложение I към Директива 98/83/ЕО на Съвета относно качеството на водите, предназначени за консумация от човека (Директива за питейната вода) — Препоръки), 2017 г.

(24) Директива 98/83/ЕО на Съвета от 3 ноември 1998 г. относно качеството на водите, предназначени за консумация от човека (ОВ L 330, 5.12.1998 г., стр. 32).

(25) Agostino Di Ciaula, Valerio Gennaro. Rischio clinico da ingestione di fibre di amianto in acqua potabile (Клиничен риск от поглъщане на азбестови влакна в питейната вода). Epidemiologia&Prevenzione (Епидемиология и превенция), https://epiprev.it/3608

(26) https://ec.europa.eu/environment/water/water-drink/pdf/20171215_EC_project_report_final_corrected.pdf — point 13.1

(27) WHO, Asbestos: elimination of asbestos-related diseases (СЗО, Азбест: премахване на свързаните с азбеста заболявания), 2018 г.

(28) Furuya, Sugio; Chimed-Ochir, Odgerel; Takahashi, Ken; David, Annette; Takala, Jukka. 2018 г. Global Asbestos Disaster (Световна катастрофа с азбеста) Int. J. Environ. Res. Public Health 15, no. 5: 1000. https://doi.org/10.3390/ijerph15051000

(29) Научен доклад на Европейската агенция по химикали (ECHA) за оценка на граничните стойности за азбест на работното място, 1 февруари 2021 г.

(30) Препоръка на Комисията С(2003)3297 от 19 септември 2003 г. относно Европейската програма за професионални заболявания (ОВ L 238, 25.9.2003 г., стр. 28).

(31) Директива (ЕС) 2018/844 на Европейския парламент и на Съвета от 30 май 2018 г. за изменение на Директива 2010/31/ЕС относно енергийните характеристики на сградите и Директива 2012/27/ЕС относно енергийната ефективност (OB L 156, 19.6.2018 г., стр. 75).

(32) https://www.euro.who.int/en/media-centre/sections/press-releases/2015/04/at-least-one-in-three-europeans-can-be-exposed-to-asbestos-at-work-and-in-the-environment